ພວກຜູ້ນຳໂລກ ເຄື່ອນໄຫວ ຄັ້ງປະຫວັດສາດ ຮັບມືກັບ ການປ່ຽນແປງ ດິນຟ້າອາກາດ
ປະທານາທິບໍດີຝຣັ່ງ ເປັນຄົນທຳອິດ ທີ່ໄດ້ລົງນາມ ໃນຂໍ້ຕົກລົງສະບັບນີ້ ທີ່ລັດຖະມົນຕີການຕ່າງປະເທດ Kerry ກ່າວວ່າ ເປັນຂໍ້ຕົກລົງ ທີ່ເຂັ້ມແຂງ ເພື່ອຈຳກັດ ອຸນຫະພູມຂອງໂລກ.
ບັນດາຜູ້ນຳຈາກຫລາຍກວ່າ 170 ປະເທດ ໄດ້ລົງນາມໃນຂໍ້ຕົກລົງສະບັບນຶ່ງ ໃນວັນສຸກວານນີ້ທີ່ແນໃສ່ເພື່ອຈຳກັດການເພີ້ມສູງຂຶ້ນຂອງອຸນຫະພູມແລະເຮັດໃຫ້ຜົນກະທົບຈາກການປ່ຽນແປງຂອງດິນຟ້າອາກາດທີ່ມີຕໍ່ໂລກມະນຸດເຮົາຊ້າລົງ ຂໍ້ຕົກລົງດັ່ງກ່າວ ໄດ້ບັນລຸກັນທີ່ນະຄອນປາຣີ ໃນທ້າຍປີກາຍນີ້ ແຕ່ໄດ້ລົງນາມກັນໃນວັນສຸກວານນີ້ ຊຶ່ງກົງກັນກັບວັນອະນຸລັກໂລກ ເລຂາທິການໃຫຍ່ອົງການສະຫະປະຊາຊາດ ທ່ານ Ban Ki-moon ເຕືອນວ່າ ພວກເຮົາກຳລັງແຂ່ງຂັນກັບເວລາ ໂອກາດໃນການຮັກສາອຸນຫະພູມຂອງໂລກ ບໍ່ໃຫ້ສູງຂຶ້ນຮອດ 2 ອົງສາແຊລເຊີສ ບໍ່ຕ້ອງເວົ້າເຖິງ 1 5 ອົງສາ ຊຶ່ງກຳລັງປິດລົງ ຢ່າງວ່ອງໄວ ຍຸກສະໄໝຂອງການບໍລິໂພກໂດຍປາສະຈາກຜົນທີ່ຕິດຕາມມານັ້ນແມ່ນໄດ້ໝົດໄປແລ້ວ ທ່ານເວົ້າວ່າ ປະເທດຕ່າງໆຕ້ອງໄດ້ເພີ້ມ ການດຳເນີນຄວາມພະຍາຍາມ ເພື່ອຫຼຸດຜ່ອນເສດຖະກິດຂອງເຂົາເຈົ້າ ບໍ່ໃຫ້ປ່ອຍທາດຄາບອນແລະຮຽກຮ້ອງໃຫ້ສະໜັບສະໜຸນບັນ ດາປະເທດທີ່ກຳລັງພັດທະນາໃນການຫັນປ່ຽນດັ່ງກ່າວນີ້ ປະເທດຕ່າງໆ ທີ່ລົງນາມໃນຂໍ້ຕົກລົງສະບັບນີ້ ແມ່ນຕາງໜ້າໃຫ້ຫລາຍກວ່າ 93 ເປີເຊັນໃນການປ່ອຍແກັສເຮືອນແກ້ວຂອງໂລກ ນອກນັ້ນເຂົາເຈົ້າຍັງປະກອບເປັນກຸ່ມປະເທດ ທີ່ໃຫຍ່ທີ່ສຸດທີ່ໄດ້ລົງນາມໃນມື້ທຳອິດຂອງຂໍ້ຕົກລົງນາໆຊາດໃດໆກໍຕາມ ປະເທດທີ່ປ່ອຍແກັສເຮືອນແກ້ວຫຼາຍທີ່ສຸດ ຄືຈີນແລະສະຫະລັດຊຶ່ງຮວມກັນແລ້ວແມ່ນ ປະກອບເປັນປະມານ 40 ເປີເຊັນຂອງການປ່ອຍແກັສເຮືອນແກ້ວທັງໝົດນັ້ນ ຕ່າງກໍໄດ້ ຮຽກຮ້ອງໃຫ້ມີການບັງຄັບໃຊ້ຂໍ້ຕົກລົງດັ່ງກ່າວກ່ອນກຳນົດ ຊຶ່ງນັ້ນຈຳເປັນຕ້ອງມີ 55 ປະເທດທີ່ຕາງໜ້າໃຫ້ແກ່ 55 ເປີເຊັນໃນການປ່ອຍແກັສເຮືອນແກ້ວຂອງໂລກ ລົງນາມແລະໃຫ້ສັດຕະຍາບັນຕໍ່ຂໍ້ຕົກລົງດັ່ງກ່າວນີ້ ໃນວັນສຸກວານນີ້ ມີ 15 ປະເທດຊຶ່ງສ່ວນໃຫຍ່ແລ້ວແມ່ນປະເທດເກາະດອນນ້ອຍໆໄດ້ຍື່ນການໃຫ້ສັດຕະຍາ ບັນຂອງພວກເຂົາເຈົ້າຕໍ່ເລຂາທິການໃຫຍ່ສະຫະປະຊາຊາດ ທ່ານ Zhang Gaoli ຮອງນາຍົກລັດຖະມົນຕີຈີນກ່າວວ່າ ປະເທດຂອງທ່ານມີແຜນການທີ່ຈະລົງນາມ ແລະໃຫ້ສັດຕະຍາບັນ ຕໍ່ຂໍ້ຕົກລົງສະບັບນີ້ ກ່ອນກອງປະຊຸມສຸດຍອດຂອງກຸ່ມຈີ 20 ຊຶ່ງຈະມີຂຶ້ນຢູ່ເມືອງຫັງໂຈວ ປະເທດຈີນ ໃນເດືອນກັນຍາປີນີ້ ລັດຖະມົນຕີການຕ່າງປະເທດສະຫະລັດ ທ່ານ John Kerry ຊຶ່ງເປັນຜູ້ລົງນາມໃຫ້ແກ່ ລັດຖະບານທ່ານໂອບາມາກໍກ່າວວ່າ ສະຫະລັດມີແຜນການທີ່ຈະເຂົ້າຮ່ວມໃນຂໍ້ຕົກລົງປາຣີພາຍໃນປີນີ້